Γ.Σ. Φοίβος Κρεμαστής

Ο **Γυμναστικός Φιλεκπαιδευτικός Σύλλογος Κρεμαστής «ο Φοίβος»** είναι ποδοσφαιρική ομάδα με έδρα την Κρεμαστή της νήσου Ρόδου. Επίσημο έτος ίδρυσης είναι το 1927 και επίσημα χρώματα το κίτρινο και το μπλε. Έδρα της ομάδας αποτελεί το Δημοτικό Γήπεδο Κρεμαστής «Φίλιππος Δελαπόρτας» χωρητικότητας 2.000 θεατών.

## Ιστορία
120px|μικρογραφία|Παλαιότερο λογότυπο.

Είναι διάδοχος της ομάδας ***Γ.Σ. Ελπίς***, η οποία ιδρύθηκε το 1927. Το σωματείο εγκρίθηκε από το διοικητή των Ιταλών Μάριο Λάγκο στις 28 Φεβρουαρίου. Στις 2 Μαρτίου έγινε η πρώτη συνεδρίαση του διοικητικού συμβουλίου που το αποτελούσαν οι: Κωστής Μιχαλάκης (πρόεδρος), Αναστασιάδης Αναστάσιος (αντιπρόεδρος), Παπανικολάου Ιωάννης (γραμματέας), Χαλκίτης Νικόλαος (ταμίας), Μιχάλης Παπακωνσταντίνου και Δημήτρης (Μιμίκος) Κ. Παρασκευάς (σύμβουλοι). Στις 20 Αυγούστου 1933 έγιναν τα εγκαίνια του νέου γηπέδου στην θέση Κάτω Αμπέλα όπου σήμερα βρίσκεται το Κοινοτικό γήπεδο.
Στην συνέχεια η Ελπίδα αντικαθίσταται με το Ιταλικό «***Speranza***» που έχει την ίδια σημασία. Με την άφιξη του Ντε Βέκκι και την επιβολή των έκτακτων μέτρων για τον αφελληνισμό του Δωδεκανησιακού λαού καταργούνται τα ελληνικά σωματεία και στην θέση της *Speranza* εμφανίζεται η «***GIL***». Όταν καταργήθηκε το ποδόσφαιρο οι Κρεμαστενοί κάνουν και πάλι το γήπεδο χωράφια. Το ποδοσφαιρικό τμήμα αναβιώνει στα 1945 όπου την *Ελπίδα* διαδέχεται ο ***Γ.Σ. Κρεμαστής «ο Φοίβος»***. Σαν ημέρα εορτής του Φοίβου καθιερώνεται η 21 Μαίου.

Η πρώτη ομάδα του Φοίβου αποτελούνταν από τους: 
* Στέργου Βασίλειο 
* Κυριαζή Μιχαήλ 
* Γιαννιό Ιωάννη 
* Μιχαλά Μιχαήλ 
* Γρηγοράκη Γ. 
* Ψαρά Γ. 
* Δράκου Θ. 
* Δράκου Δ.
* Τοδουλάκη Παρ. 
* Κυριαζή Ιωάννη 
* Καρπούζη Στεφ.
Η Β' ομάδα του Φοίβου είχε παίκτες τους 
* Στέργου Στέργιο 
* Γρηγοράκη Θωμά 
* Κατσάκη Γιώργο
* Σμαραγδιό Μιχ. 
* Φλεβαρούς Ι. 
* Κουκκιά Ι. 
* Παναγιωτά Στ. 
* Σμαραγδιό Γ. 
* Μιχαλάκη Π. 
* Γρηγοράκη Μ.Δ. 
* Γρηγοράκη Ι. Μπιλλιάς.

## Αξιοσημείωτες στιγμές
Το 1964 ο Φοίβος θα κατακτήσει για πρώτη φορά το πρωτάθλημα Α΄ Κατηγορίας Ε.Π.Σ. Δωδεκανήσου και θα κερδίσει την ιστορική άνοδο στην Β΄ Εθνική Κατηγορία, αποτελώντας την τέταρτη ροδίτικη ομάδα στα χρονικά, που εκπροσώπησε το νησί της Ρόδου και τα Δωδεκάνησα στην Β΄ Εθνική, μετά τους Ροδιακό, Δωριέα και Διαγόρα. Στην Β΄ Εθνική αγωνίστηκε την αγωνιστική περίοδο 1964-65, χωρίς ωστόσο να καταφέρει να παραμείνει.

Το 1972 κατέκτησε εκ νέου το πρωτάθλημα Α΄ Κατηγορίας Ε.Π.Σ. Δωδεκανήσου και προκρίθηκε στο ειδικό πρωτάθλημα ανόδου, όπου καταλαμβάνοντας την 1η θέση του 5ου ομίλου κέρδισε την επιστροφή του στην Β΄ Εθνική στην οποία αγωνίστηκε τις αγωνιστικές περιόδους 1972-73, 1973-74 και 1974-75. Την ίδια χρονιά κατέκτησε και το Κύπελλο Ε.Π.Σ. Δωδεκανήσου και προκρίθηκε στο Κύπελλο Ελλάδας ερασιτεχνών, όπου αποκλείοντας κατά σειρά τους Α.Σ. Ποντίων Δραπετσώνας (3-0 στη Ρόδο), Α.Ο. Ρεθύμνης (2-0 στη Ρόδο), Α.Ο. Θήβα (0-1 στη Θήβα) και τον Α.Ο.Ν. Αργυρούπολης (1-0 στη Ρόδο) έφτασε στον τελικό όπου επικρατώντας με 3-2 του Γ.Σ. Αλεξανδρούπολης στο γήπεδο του Παναθηναΐκού στην Αθήνα αναδείχθηκε Κυπελλούχος Ελλάδας ερασιτεχνών.

Ο Φοίβος θα επιστρέψει στα εθνικά πρωταθλήματα το 1979, όποτε και κατέκτησε το πρωτάθλημα Ε.Π.Σ. Δωδεκανήσου και κέρδισε την άνοδο στην Εθνική ερασιτεχνική κατηγορία στην οποία αγωνίστηκε την αγωνιστική περίοδο 1979-80, χωρίς ωστόσο να κερδίσει την παραμονή του, ενώ τις αγωνιστικές περιόδους 1987-88, 1991-92, 1992-93, 1993-94, 1994-95 και 1996-97 αγωνίστηκε στην Δ΄ Εθνική κατηγορία.

Το 1988 ως Κυπελλούχος Ε.Π.Σ. Δωδεκανήσου συμμετέχει στο Κύπελλο Ελλάδας ερασιτεχνών, όπου αποκλείοντας κατά σειρά τους Παλλεσβιακό (4-0 στην Κρεμαστή), Πάμισο Μεσσήνης (6-0 στην Κρεμαστή), Α.Ο. Άρτας (4-1 στην Κρεμαστή), Α.Π.Σ. Πάτραι (4-0 στην Κρεμαστή) και την Μινωική Ηρακλείου (3-1 στη Ριζούπολη), φτάνει για δεύτερη φορά στον τελικό της διοργάνωσης, γνωρίζοντας όμως την ήττα με 1-0 από τον Μέγα Αλέξανδρο Ορφανίου στο Δημοτικό γήπεδο του Αιγάλεω. Το 2013 ως Κυπελλούχος Ε.Π.Σ. Δωδεκανήσου συμμετείχε ξανά στο Κύπελλο Ελλάδας ερασιτεχνών όπου αποκλείοντας κατά σειρά τους Ίκαρο Αγίου Κηρύκου (0-2 στην Ικαρία), Ελπιδοφόρο Κηφισιάς (2-1 στην Κρεμαστή), Ιωνία 2000 (3-0 στην Κερατέα), Ατρόμητο Αχαΐας (0-1 στο Ηράκλειο) και τον Άρη Ακροποτάμου (4-0 στη Χαλκίδα) προκρίθηκε στον τελικό όπου επικρατώντας με 2-1 του Παναρκαδικού στο Δημοτικό στάδιο Ψαχνών στα Ψαχνά Ευβοίας αναδείχθηκε Κυπελλούχος Ελλάδας ερασιτεχνών για δεύτερη φορά στην ιστορία του.

Ο Φοίβος, ο ιστορικός σύλλογος από την Κρεμαστή, το 2018 κατέκτησε το πρωτάθλημα Ε.Π.Σ. Δωδεκανήσου και επέστρεψε στα εθνικά πρωταθλήματα κερδίζοντας την άνοδο στην Γ΄ Εθνική Ερασιτεχνική κατηγορία στην οποία αγωνίστηκε τη σεζόν 2018-19, γνωρίζοντας όμως τον υποβιβασμό. Την σεζόν 2023-24 κατέκτησε το πρωτάθλημα Ε.Π.Σ. Δωδεκανήσου μετά από 6 χρόνια και απέκτησε το δικαίωμα συμμετοχής στον 8ο όμιλο του ειδικού πρωταθλήματος για την άνοδο στην Γ΄ Εθνική, στον οποίο τερμάτισε 4ος και έχασε την άνοδο την τελευταία αγωνιστική.

## Τίτλοι και διακρίσεις
### Τίτλοι
* 11 Πρωταθλήματα Α΄ Κατηγορίας Ε.Π.Σ. Δωδεκανήσου:
** 1964, 1967, 1971, 1972, 1976, 1979, 1987, 1996, 2013, 2018, 2024
* 8 Κύπελλα Ε.Π.Σ. Δωδεκανήσου:
** 1972, 1979, 1984, 1987, 1988, 1994, 2013, 2014
* 2 Κύπελλα Ελλάδας ερασιτεχνών: 
** 1972, 2013

### Διακρίσεις
* Φιναλίστ Κυπέλλου Ε.Π.Σ. Δωδεκανήσου: 
** 1980, 1981, 1990, 1991, 1997, 1998, 2022
* Φιναλίστ Κυπέλλου Ελλάδας ερασιτεχνών:
** 1988

## Παραπομπές


## Εξωτερικοί σύνδεσμοι
* Ο Γ.Φ.Σ. Φοίβος Κρεμαστής στην Ε.Π.Σ. Δωδεκανήσου
* Πρώην επίσημος ιστότοπος του Γ.Φ.Σ. Φοίβος Κρεμαστής

Κατηγορία:Αθλητικοί σύλλογοι Ρόδου
Κατηγορία:Ιδρύσεις αθλητικών συλλόγων το 1927
Κατηγορία:Ποδοσφαιρικές ομάδες Ελλάδας
Κατηγορία:Ιδρύσεις ποδοσφαιρικών ομάδων το 1927